En 1991, o Gubierno ucrainés liberalizó a mayoria d'os precios ta luitar contra la escaseza de productos, solucionando lo problema con exito. A la vegata, o Gubierno contino subsidiando a las interpresas controlatas por o estato y a lo sector de l'agricultura a traviés d'o suyo sistema d'emisión monetaria. Os cambeos en as politicas monetarias en primerías d'a decada de 1990 facioron que a inflación puyase dica rans de hiperinflación. En l'anyo 1993, Ucraína teneba o record mundial de puyata d'a inflación en un anyo natural. Os que mas sufrioron ista situación estioron qui viviban con ingresos fixos. Os precios s'estabilizoron poco dimpués d'a introducción d'a nueva moneda, a grivnia, en 1996. As reformas estructurals se i facioron tamién muit amoniquet. Dimpués d'a independencia, o Gubierno creyó un marco legal ta la privatización. Manimenos, bi habió una ampla resistencia a las reformas aintro d'o gubierno y ta una parte significativa d'a población s'aturoron luego os esfuerzos de reforma. Un gran numero d'interpresas estatals no habioron de pasar por o proceso de privatización. Tanimientres, en 1999, o PIB heba caito en un 40% respective a l'anyo 1991, encara que se recuperó una mica por dencima d'a marca d'o 100 % a la fin de 2006. En primerías d'a decada de 2000, a economía amostraba un creiximiento d'entre o 5 y o 10% basato en a exportación, con un creiximiento d'a producción industrial de mas d'o 10% por anyo. A crisi economica de l'anyo 2008 afecto tamién a Ucraína, y en noviembre de 2008 o FMI aprebó un ampre de 16,5 billons de dólars ta o país.